CELEX: C2005/182/54
Language: el
Date: 2005-07-23 00:00:00
Title: Υπόθεση C-214/05 P: Αίτηση αναιρέσεως της Sergio Rossi SpA κατά της αποφάσεως του δευτέρου τμήματος του Πρωτοδικείου, της 1ης Μαρτίου 2005, στην υπόθεση T-169/03, Sergio Rossi SpA κατά Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα) (ΓΕΕΑ), που ασκήθηκε στις 17 Μαΐου 2005

23.7.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 182/31
            
         Αίτηση αναιρέσεως της Sergio Rossi SpA κατά της αποφάσεως του δευτέρου τμήματος του Πρωτοδικείου, της 1ης Μαρτίου 2005, στην υπόθεση T-169/03, Sergio Rossi SpA κατά Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα) (ΓΕΕΑ), που ασκήθηκε στις 17 Μαΐου 2005
   (Υπόθεση C-214/05 P)
   (2005/C 182/54)
   Γλώσσα διαδικασίας: η ιταλική
   Η Sergio Rossi SpA, εκπροσωπούμενη από τον A. Ruo, δικηγόρο Alicante (Ισπανία), άσκησε στις 17 Μαΐου 2005 ενώπιον του Δικαστηρίου των Ευρωπαϊκών Κοινοτήτων αναίρεση κατά της αποφάσεως του δευτέρου τμήματος του Πρωτοδικείου των Ευρωπαϊκών Κοινοτήτων, της 1ης Μαρτίου 2005, στην υπόθεση T-169/03, Sergio Rossi SpA κατά Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα) (ΓΕΕΑ).
   Η αναιρεσείουσα ζητεί από το Δικαστήριο:
   
               1.
            
            
               να αναιρέσει στο σύνολό της την αναιρεσιβαλλόμενη απόφαση, λόγω παραβάσεως των άρθρων 8 και 73 του κανονισμού 40/94 του Συμβουλίου (1) και των άρθρων 44 και 81 του Κανονισμού Διαδικασίας του Πρωτοδικείου·
            
         
               2.
            
            
               επικουρικώς, να αναιρέσει μερικώς την αναιρεσιβαλλόμενη απόφαση, μόνον όσον αφορά την καταχώριση του σήματος SISSI ROSSI για τα εξής προϊόντα: «δέρμα και απομιμήσεις δέρματος»·
            
         
               3.
            
            
               ακόμα επικουρικότερα, να αναγνωρίσει το δικαίωμα προσκομίσεως αποδείξεων, να αναιρέσει στο σύνολό της την αναιρεσιβαλλόμενη απόφαση και να αναπέμψει τη διαφορά ενώπιον του Πρωτοδικείου προκειμένου αυτό να εξετάσει τις αποδείξεις που κρίθηκαν απαράδεκτες ή, εναλλακτικώς και δυνάμει του δικαιώματος του ενδιαφερομένου να διατυπώσει την άποψή του, το οποίο προβλέπεται στο άρθρο 73 του κανονισμού 40/94 του Συμβουλίου, να αναπέμψει τη διαφορά ενώπιον του τμήματος προσφυγών του ΓΕΕΑ προκειμένου αυτό να ορίσει προθεσμία στην αναιρεσείουσα για να διατυπώσει την άποψή της·
            
         
               4.
            
            
               δυνάμει του άρθρου 69, παράγραφος 2, του Κανονισμού Διαδικασίας του Δικαστηρίου των Ευρωπαϊκών Κοινοτήτων, της 2ας Μαΐου 1991, να καταδικάσει το αναιρεσίβλητο στα δικαστικά έξοδα.
            
         Λόγοι αναιρέσεως και κύρια επιχειρήματα:
   Η αναιρεσείουσα υποστηρίζει ότι η αναιρεσιβαλλόμενη απόφαση πάσχει λόγω παραβάσεως των ακολούθων διατάξεων:
   
               1.
            
            
               Άρθρο 81 του Κανονισμού Διαδικασίας του Πρωτοδικείου, στο μέτρο που η αναιρεσιβαλλόμενη απόφαση δεν περιέχει αιτιολογία σχετικά με το κύριο αίτημα της προσφυγής.
            
         
               2.
            
            
               Άρθρο 44.1 του Κανονισμού Διαδικασίας του Πρωτοδικείου, στο μέτρο που οι αποδείξεις που προσκόμισε η προσφεύγουσα κρίθηκαν απαράδεκτες, ενώ θα έπρεπε να γίνουν, κατά τη γνώμη της, δεκτές. Επικουρικώς, πρέπει να θεωρηθεί ότι υπήρξε παράβαση του άρθρου 73 του κανονισμού 40/94 του Συμβουλίου, της 20ής Δεκεμβρίου 1993, για το κοινοτικό σήμα, στο μέτρο που, κατά τη διαδικασία ενώπιον του τμήματος προσφυγών του ΓΕΕΑ, δεν παρασχέθηκε στην προσφεύγουσα η δυνατότητα να εκθέσει την άποψή της ως προς την ομοιότητα ή μη ομοιότητα των επιδίκων προϊόντων.
            
         
               3.
            
            
               Άρθρο 8 του κανονισμού 40/94 του Συμβουλίου, της 20ής Δεκεμβρίου 1993, για το κοινοτικό σήμα, στο μέτρο που τα σήματα Miss Rossi και Sissi Rossi πρέπει να θεωρηθούν ασυμβίβαστα μεταξύ τους. Συγκεκριμένα, προϊόντα όπως οι «τσάντες για κυρίες» και τα «υποδήματα για κυρίες» πρέπει να θεωρηθούν παρόμοια, ομοίως δε και τα σήματα αυτά καθαυτά. Λόγω της ομοιότητας τόσο των προϊόντων όσο και των σημάτων, πρέπει να διαπιστωθεί η ύπαρξη κινδύνου συγχύσεως μεταξύ των σημάτων δυνάμει της διατάξεως αυτής.
            
         
      (1)  Κανονισμός 40/94 του Συμβουλίου, της 20ής Δεκεμβρίου 1993, για το κοινοτικό σήμα, ΕΕ L 11, σ. 1.